กระทุ้งธปท.หยุดขึ้นดอกเบี้ยสกัดเงินเฟ้อ
ศูนย์วิจัยกสิกรไทยประเมิน ระยะสั้น ธปท.หยุดขึ้นดอกสกัดเงินเฟ้อ แต่นโยบายกระตุ้นเศรษฐกิจรัฐบาลยังเสี่ยง
6 ต.ค. 2554

ศูนย์วิจัยกสิกรไทยประเมิน ระยะสั้น ธปท.หยุดขึ้นดอกสกัดเงินเฟ้อ แต่นโยบายกระตุ้นเศรษฐกิจรัฐบาลยังเสี่ยง
ศูนย์วิจัยกสิกรไทยได้ออกบทวิเคราะห์ เรื่องการปรับกรอบเป้าหมายเงินเฟ้อ นัยต่อนโยบายการเงินไทย โดยระบุว่าในระยะสั้นแรงกดดันเงินเฟ้อของไทยลดลง รวมถึงการปรับกรอบเงินเฟ้อของธนาคารแห่งประเทศไทย (ธปท.) ที่ใช้อัตราเงินเฟ้อทั่วไปแทนเงินเฟ้อพื้นฐาน ทำให้การดำเนินนโยบายการเงินมีความยืดหยุ่นมากขึ้น ทำให้ ธปท.ไม่จำเป็นต้องดูแลเงินเฟ้อ
นอกจากนี้ การปรับอัตราดอกเบี้ยนโยบายของ ธปท.ที่ผ่านมาอย่างต่อเนื่องจนไปอยู่ที่ระดับ 3.5% ต่อปี ถือว่าเป็นระดับที่เหมาะสมสอดคล้องกับภาวะเศรษฐกิจของไทยอยู่แล้ว
ศูนย์วิจัยกสิกรไทย ประเมินว่ากรอบเงินเฟ้อของ ธปท.ที่ใช้อัตราเงินเฟ้อทั่วไป โดยกำหนดไว้ที่ 3% บวกลบ 1.5% ต่อปี จะทำให้ ธปท.มีความยืดหยุ่นการขึ้นดอกเบี้ยมากขึ้น เพื่อรับมือกับการเปลี่ยนแปลงของราคาสินค้าที่มาจากปัจจัยอุปทานที่มักอยู่เหนือความควบคุม ทั้งราคาน้ำมัน สินค้าเกษตร และสินค้าโภคภัณฑ์
อย่างไรก็ตาม ในระยะปานกลางและระยะยาวนโยบายกระตุ้นเศรษฐกิจของรัฐบาลหลายมาตรการยังเป็นปัจจัยทำให้เงินเฟ้อเพิ่มสูงขึ้น ทั้งโครงการรับจำนำ การปรับเพิ่มค่าจ้างและเงินเดือนของข้าราชการ การลอยตัวราคาก๊าซแอลพีจีและเอ็นจีวี การทยอยเก็บเงินเข้ากองทุนน้ำมันเชื้อเพลิง
ดังนั้น การดำเนินนโยบายการเงินในระยะปานกลางและระยะยาวยังมีความจำเป็นในการดูแลเสถียรภาพทางเศรษฐกิจที่มาจากปัญหาเงินเฟ้อสูง